- યુરોપિય દેશોના કન્સેપ્ટ હવે ભારતમાં ઘર કરે તેવો ભય - પોલીસે યુવાઓને ચેતવ્યા કે, કિકિ ચેલેન્જ જીવલેણ બની શકે છે, સ્ટંટ કરતા પકડાશે તો, કાર્યવાહી થશે અમદાવાદ, તા. 31 જુલાઈ 2018, મંગળવાર યુરોપિય દેશોમાં કીકી ચેલેન્જ યુવાઓમાં હોટફેવરીટ બન્યો છે. ચાલુ કારમાં ઉતરીને રોડ પર ડાન્સ કરી સ્ટંટ કરવામાં આવે છે.ઘણાં ચાલુ ટ્રેનમાં ઉતરી આવી જોખમી કરતબ કરે છે. જે કીકી ચેલેન્જ તરીકે ઓળખાય છે. યુરોપના દેશોમાં પ્રચલિત બનેલો કન્સેપ્ટ હવે ભારતમાં ય ઘર કરે તેમ છે. ભારતમાં ય કીકી ચેલેન્જનો ક્રેઝ વધી રહ્યો છે જેના પગલે ગુજરાત પોલીસે ખાસ માર્ગદર્શિકા જાહેર કરી છે.એટલુ જ નહીં, ગુજરાતી યુવાઓને આ સ્ટંટથી દૂર રહેવા સલાહ આપવામાં આવી છે. થોડાક સમય બ્લ્યુ વ્હેલ ગેમનો યુવાઓને ચસકો લાગ્યો હતો જેના કારણે ગુજરાતી યુવાનો મોતને ભેટયા હતાં. આ ઘટના બાદ ગુજરાત સરકારે આ ગેમ પર પ્રતિબંધ લાદી હતો. ફરી એકવાર ઇન્ટરનેટ પર કેનેડિયન રેપર ડ્રેકે કીકી ડાન્સ ચેલેન્જ આપી છે જેના લીધે યુવાઓને સ્ટંટ કરતા થયાં છે. ચાલુ કારમાં કૂદકો મારવો અને ડાન્સ કરવો જેને ઇટ્સ માય ફિલિંગ પણ કહે છે. સોશિયલ મિડિયામાં આવા સ્ટંટના ઘણાં વિડીયો પણ વાયરલ થયા છે જે યુવાઓને આકર્ષી રહયાં છે. ભારતમાં ય કીકી ડાન્સ ચેલેન્જનુ ચલણ વધી શકે છે તે ભીતિને જોતા દિલ્હી,ઉત્તરપ્રદેશ,મુંબઇ,બેંગલુરુ,ચંદીગઢ ઉપરાંત ગુજરાતમાં ખાસ એડવાઇઝરી જારી કરવામાં આવી છે.યુપી પોલીસે તો વાલીઓને જાણ કરી છેકે,તમારા સંતાનો કીકી ડાન્સ ચેલેન્જ,માય ફિલિંગ્સ ચેલેન્જ જેવી વિડીયો ન જુએ તેની ખાસ તકેદારી રાખો. અમદાવાદ શહેર ટ્રાફિક ડીસીપી અક્ષયરાજ કહે છેકે, વિદેશોની વાત જ આખીય અલગ છે. યુરોપ સહિત વિદેશમાં રોડ પહોળા હોય છે સાથે સાથે વાહનોની અવરજવર પણ ઓછી હોય છે.ભારતમાં ટ્રાફિકની સ્થિતી કઇંક અલગ જ છે. કીકી ડાન્સ ચેલેન્જ જીવલેણ સાબિત શકે છે.ચાલુ કાર કે વાહનમાં આવો સ્ટંટ જોખમી છે. જાહેર માર્ગ આ સ્ટંટ માટેનુ પ્લેટફોર્મ નથી. યુવાઓને ખાસ અપીલ કે,આવા કાર સ્ટંટ કરવાથી દૂર રહે. જો આવુ કરતાં જોઇ જણાય તો,પોલીસને જાણ કરો. કીકી ડાન્સ ચેલેન્જ કરતાં કોઇ પકડાશે તો,પોલીસ કાર્યવાહી કરશે.